CELEX: 
Language: lv
Date: 2019-03-14 00:00:00
Title: KOMISIJAS DELEĢĒTĀ REGULA (ES) …/.. ar ko papildina Eiropas Parlamenta un Padomes Regulu (ES) Nr. 305/2011, izveidojot ekspluatācijas īpašību klases attiecībā uz ārējo žalūziju un markīžu izturību pret vēja slodzi

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Eiropas Parlamenta un Padomes 2011. gada 9. marta Regulā (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  1
               , ir atzītas divas galvenās alternatīvas, kas izmantojamas, lai noteiktu ekspluatācijas īpašību klases attiecībā uz būtiskajiem būvizstrādājumu raksturlielumiem. Saskaņā ar 27. panta 1. punktu un 60. panta f) punktu to var izdarīt ar Komisijas deleģētajiem aktiem, savukārt 27. panta 2. punktā šim nolūkam atļauts izmantot saskaņotos standartus, pamatojoties uz pārskatīto mandātu. Savukārt 27. panta 2. punkta pirmajā daļā ir paredzēts, ka tad, ja Komisija ir noteikusi šādas klases, Eiropas standartizācijas iestādes šīs klases izmanto saskaņotajos standartos.
            
            
               Atbilstīgi definīcijai, kas sniegta Regulas (ES) Nr. 305/2011 2. panta 7. punktā, "klase" ir būvizstrādājuma ekspluatācijas īpašību līmeņu amplitūda, kuru ierobežo minimālā un maksimālā vērtība. Tādējādi ar klasēm Regulā (ES) Nr. 305/2011 vienmēr izsaka izstrādājuma ekspluatācijas īpašību konkrētu amplitūdu.
            
            
               Turklāt – atšķirībā no tās priekšteces Padomes Direktīvas 89/106/EEK – ar Regulu (ES) Nr. 305/2011 nav nošķirti dažādi klašu veidi atkarībā no to izcelsmes. Tādējādi Komisijas un Eiropas standartizācijas iestāžu noteiktās ekspluatācijas īpašību klases būtu atzīstamas un ņemamas vērā līdzīgā veidā. 
            
            
               Turklāt ekspluatācijas īpašību klasifikācija kopumā būtu jānosaka pēc atvērta tipa parauga, pieļaujot visus iespējamos ekspluatācijas īpašību līmeņus saistībā ar konkrētiem attiecīgā standarta izstrādājumu būtiskajiem raksturlielumiem. Pretējā gadījumā attiecībā uz šādām ekspluatācijas īpašībām vienlaikus būtu jānosaka robežvērtību līmenis.
            
            
               Eiropas izstrādājumu standartu EN 13561 par ārējām žalūzijām un markīzēm un to ekspluatācijas īpašību, arī drošības, prasībām, vispirms pieņēma Eiropas Standartizācijas komiteja (CEN) 2004. gadā, un tas tika grozīts 2008. gadā. Standartā ietverta attiecīgo izstrādājumu ekspluatācijas īpašību klasifikācija, jo īpaši attiecībā uz izturību pret vēja slodzi kā būtisko raksturlielumu, ieviešot četras darbības klases.
            
            
               Pēc rīcībā esošās informācijas, pastāvošās klases nav pietiekamas visiem attiecīgajiem izstrādājumiem, jo šajā jomā nesen ir izstrādāti jauna veida izstrādājumi, kam ir lielāka pretestība pret vēju nekā iepriekš. Izmantojot esošās klases, dažos gadījumos var arī rasties drošības problēmas saistībā ar izstrādājumu piestiprinājumu. Šo iemeslu dēļ attiecīgā ekspluatācijas īpašību klasifikācija būtu jāpaplašina, bet jānošķir pēc dažādajām standartā EN 13561 iekļautajām izstrādājumu apakšsaimēm. Pateicoties piestiprināšanas sistēmu izturībai, salokāmajām elkoņu markīzēm būtu piemērotas tikai trīs klases, un trīs papildu klases atšķirībā no pašreizējām četrām būtu izmantojamas tikai ārējām žalūzijām, kurām audums pārbīdāms pa sānu vadsliedēm, un pergolas markīzēm.
            
            
               Minētos mērķus plānots sasniegt, standartā EN 13561 iekļautajai klasifikācijai, ko CEN publicējusi 2016. gada martā, pievienojot vēl trīs klases attiecībā uz būtisko raksturlielumu, t. i., izturību pret vēja slodzi un klašu izmantošanu diferencējot starp standartā ietvertajām izstrādājumu apakšsaimēm, it īpaši attiecībā uz salokāmajām elkoņu markīzēm, ārējām žalūzijām, kurām audums pārbīdāms pa sānu vadsliedēm, un pergolas markīzēm. Citu veidu markīzēm, vertikālajām ruļļveida žalūzijām, markizoletēm un pretinsektu tīkliem standarta EN 13561 jaunajā redakcijā nav nekādu pašreizējās klasifikācijas izmaiņu.
            
            
               Saskaņā ar Regulu (ES) Nr. 305/2011, lai Eiropas standartizācijas iestādes pašas ieviestu šādas jaunas klasifikācijas saskaņotajā standartā, būtu jāizdod jauns pārskatīts mandāts, kas līdz šim vēl nav izdarīts un kas prasītu ilgāku laiku, un tādēļ par piemērotāku tika uzskatīta šīs deleģētās regulas izstrāde.
            
            
               Citu standartā EN 13561 ietverto ekspluatācijas īpašību klasifikāciju iekļaušana regulas tvērumā netika uzskatīta par lietderīgu, jo saskaņā ar Regulu (ES) Nr. 305/2011, ja šādas klasifikācijas ir iekļautas saskaņotajos standartos, uz kuriem publicēta atsauce ar Direktīvu 89/106/EEK Eiropas Savienības Oficiālajā Vēstnesī, tad atbilstīgi Regulai (ES) Nr. 305/2011 tās ir uzskatāmas par piemērojamām bez vajadzības pēc turpmākas rīcības.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Deleģētās regulas projekts tika apspriests Būvizstrādājumu konsultāciju grupas (KG) 2016. gada 14. jūnija sanāksmē, un tas arī iesniegts rakstiskām konsultācijām ar ekspertiem no 2016. gada 31. maija līdz 28. jūnijam. Pirms šīm konsultācijām visām dalībvalstīm tika dota iespēja izvirzīt ekspertus dalībai apspriešanā. Papildus notika apspriešanās arī ar citām ārējām ieinteresētajām personām. Kā paredz Kopējā vienošanās par deleģētajiem aktiem, KG apspriestie un ar minēto rakstisko apspriešanu saistītie dokumenti vienlaikus tika pārsūtīti Eiropas Parlamentam un Padomei. Šajā sakarībā izklāstītie novērojumi un pēc tam Komisijai iesūtītie dati tika ņemti vērā, gatavojot šā akta projekta galīgo redakciju starpdienestu apspriešanai.
            
            
               Laikposmā no 2018. gada 31. oktobra līdz 2018. gada 28. novembrim tas tika publicēts Labāka regulējuma portālā, lai apzinātu sabiedrības viedokli, un laikposmā no 2018. gada 7. novembra līdz 2019. gada 6. janvārim tas tika paziņots PTO; tika saņemtas atsauksmes no divām ieinteresētajām personām. Viena ieinteresētā persona iesniedza komentāru par tehnisku jautājumu, kas jāizskata standartizācijas pieprasījuma kontekstā, un tādējādi tas uz deleģēto aktu neattiecas. Otrā komentārā tika norādīts, ka 3. klasei nevajadzētu piešķirt augšējo robežu, taču šāda robeža nepastāv, ja to skata saistībā ar nākamo 4. klasi, tāpēc arī šis komentārs nebija būtisks.
            
            
               3.DELEĢĒTĀ AKTA JURIDISKIE ASPEKTI
            
            
               Atbilstīgi Regulas (ES) Nr. 305/2011 27. pantam ekspluatācijas īpašību klases var tikt noteiktas attiecībā uz būvizstrādājumu būtiskākajiem raksturlielumiem. Saskaņā ar 27. panta 1. punktu un 60. panta f) punktu to var izdarīt ar Komisijas deleģētajiem aktiem. Savukārt 27. panta 2. punkta pirmajā daļā ir paredzēts, ka tad, ja Komisija ir noteikusi šādas klases, Eiropas standartizācijas iestādes šīs klases izmanto saskaņotajos standartos.
            
            
               Regulas (ES) Nr. 305/2011 2. panta 7. punktā ir noteikts, ka “klase” ir būvizstrādājuma ekspluatācijas īpašību līmeņu amplitūda, kuru ierobežo minimālā un maksimālā vērtība. Dažādi klašu veidi Regulā (ES) Nr. 305/2011 nav nošķirti. Tādējādi Komisijas un Eiropas standartizācijas iestāžu noteiktās ekspluatācijas īpašību klases būtu atzīstamas un ņemamas vērā līdzīgā veidā.
            
            
               Saskaņā ar Regulu (ES) Nr. 305/2011, lai Eiropas standartizācijas iestādes saskaņotajos standartos pašas ieviestu jaunas ekspluatācijas īpašību klasifikācijas, būtu jāizdod jauni pārskatīti mandāti, kas līdz šim vēl nav izdarīts, un tādēļ par piemērotāku tika uzskatīta šīs deleģētās regulas izstrāde.
            
            
               Šo iemeslu dēļ deleģētā regula būtu jāpieņem, lai ārējām žalūzijām un markīzēm noteiktu jaunas ekspluatācijas īpašību klases saskaņā ar Eiropas standartu EN 13561.
            
         
         
            
               Šī deleģētā regula atbilst proporcionalitātes principam. Tas mazinās zināmus sarežģījumus, ko radījusi Regulas (ES) Nr. 305/2011 piemērošana attiecībā uz būvizstrādājumu ekspluatācijas īpašību klasifikācijas sistēmu izveidi, un tāpēc var uzskatīt, ka no tā iegūs visa Eiropas būvniecības nozare.
            
            
               KOMISIJAS DELEĢĒTĀ REGULA (ES) …/..
            
            
               (14.3.2019),
            
            
               ar ko papildina Eiropas Parlamenta un Padomes Regulu (ES) Nr. 305/2011, izveidojot ekspluatācijas īpašību klases attiecībā uz ārējo žalūziju un markīžu izturību pret vēja slodzi
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2011. gada 9. marta Regulu (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  2
               , un jo īpaši tās 27. panta 1. punktu,
            
            
               tā kā:
            
            
               (1)Eiropas standartu EN 13561 par ārējām žalūzijām un markīzēm vispirms pieņēma Eiropas Standartizācijas komiteja (CEN) 2004. gadā, un tas tika grozīts 2008. gadā. Standartā ietvertas četras ārējo žalūziju un markīžu ekspluatācijas īpašību klases, jo īpaši attiecībā uz šo izstrādājumu izturību pret vēja slodzi.
            
            
               (2)Standartā EN 13561 noteiktās klases neaptver visus pašlaik tirgū pieejamos izstrādājumus.  Pašiem jaunākajiem izstrādājumiem ir lielāka izturība pret vēja slodzi nekā iepriekš. Izmantojot esošās klases, dažos gadījumos var rasties drošības problēmas saistībā ar izstrādājumu piestiprinājumu.
            
            
               (3)Tāpēc standartā EN 13561 iekļautajai klasifikācijai attiecībā uz izturību pret vēja slodzi jāpievieno vēl trīs ekspluatācijas īpašību klases. Arī jānošķir klašu izmantojums pēc standartā ietvertajām izstrādājumu apakšsaimēm, it īpaši attiecībā uz salokāmajām elkoņu markīzēm, ārējām žalūzijām, kurām audums pārbīdāms pa sānu vadsliedēm, un pergolas markīzēm. 
            
            
               (4)Saskaņā ar Regulas (ES) Nr. 305/2011 27. pantu ekspluatācijas īpašību klases attiecībā uz būtiskiem būvizstrādājumu raksturlielumiem var noteikt vai nu Komisija, vai kāda Eiropas standartizācijas iestāde, pamatojoties uz Komisijas izdotu pārskatītu mandātu. Ekspluatācijas īpašību papildu klases jānosaka pēc iespējas ātrāk, tāpēc jaunās klases būtu jānosaka Komisijai. Saskaņā ar minētās regulas 27. panta 2. punktu minētās klases jāizmanto saskaņotajos standartos,
            
            
               IR PIEŅĒMUSI ŠO REGULU.
            
            
               1. pants
            
            
               Tiek izveidotas ekspluatācijas īpašību klases attiecībā uz ārējo žalūziju un markīžu izturību pret vēja slodzi.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 14.3.2019
            
         
         
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 88, 4.4.2011., 5. lpp.
               
               
                  
                     (2)
                  
                        OV L 88, 4.4.2011., 5. lpp.
               
            
      
    ---documentbreak--- 
      
         
         
            
               PIELIKUMS
            
            
            
               1. tabula
            
            
               Ekspluatācijas īpašību klases attiecībā uz ārējo žalūziju, kurām audums pārbīdāms pa sānu vadsliedēm, un pergolas markīžu pretestību pret vēja slodzi
            
            
                     
                        Klases
                     
                  
                  
                     
                        0
                     
                  
                  
                     
                        1
                     
                  
                  
                     
                        2
                     
                  
                  
                     
                        3
                     
                  
               
                     
                        Nominālais vēja spiediens pN (N/m²)
                     
                  
                  
                     
                        < 40
                     
                  
                  
                     
                        ≥ 40 – < 70
                     
                  
                  
                     
                        ≥ 70 – < 110
                     
                  
                  
                     
                        ≥ 110 – < 170
                     
                  
               
                     
                        Drošs vēja spiediens pS (N/m²)
                     
                  
                  
                     
                        < 48
                     
                  
                  
                     
                        ≥ 48 – < 84
                     
                  
                  
                     
                        ≥ 84 – < 132
                     
                  
                  
                     
                        ≥ 132 – < 204
                     
                  
               
            
                     
                        Klases
                     
                  
                  
                     
                        4
                     
                  
                  
                     
                        5
                     
                  
                  
                     
                        6
                     
                  
               
                     
                        Nominālais vēja spiediens pN (N/m²)
                     
                  
                  
                     
                        ≥ 170 – < 270
                     
                  
                  
                     
                        ≥ 270 – < 400
                     
                  
                  
                     
                        ≥ 400
                     
                  
               
                     
                        Drošs vēja spiediens pS (N/m²)
                     
                  
                  
                     
                        ≥ 204 – < 324
                     
                  
                  
                     
                        ≥ 324 – < 480
                     
                  
                  
                     
                        ≥ 480
                     
                  
               
            
               2. tabula
            
            
               Ekspluatācijas īpašību klases attiecībā uz režģveida elkoņu markīžu, grozāmo elkoņu markīžu, izbīdāmo elkoņu markīžu, vertikālo ruļļveida žalūziju, markizolešu, fasādes markīžu, jumta markīžu, ziemas dārza markīžu un pretinsektu tīklu izturību pret vēja slodzi
            
            
                     
                        Klases
                     
                  
                  
                     
                        0
                     
                  
                  
                     
                        1
                     
                  
                  
                     
                        2
                     
                  
                  
                     
                        3
                     
                  
               
                     
                        Nominālais vēja spiediens pN (N/m²)
                     
                  
                  
                     
                        < 40
                     
                  
                  
                     
                        ≥ 40 – < 70
                     
                  
                  
                     
                        ≥ 70 – < 110
                     
                  
                  
                     
                        ≥ 110
                     
                  
               
                     
                        Drošs vēja spiediens pS (N/m²)
                     
                  
                  
                     
                        < 48
                     
                  
                  
                     
                        ≥ 48 – < 84
                     
                  
                  
                     
                        ≥ 84 – < 132
                     
                  
                  
                     
                        ≥ 132
                     
                  
               
            
               3. tabula
            
            
               Ekspluatācijas īpašību klases attiecībā uz salokāmo elkoņu markīžu izturību pret vēja slodzi
            
            
                     
                        Klases
                     
                  
                  
                     
                        0
                     
                  
                  
                     
                        1
                     
                  
                  
                     
                        2
                     
                  
               
                     
                        Nominālais vēja spiediens pN (N/m²)
                     
                  
                  
                     
                        < 40
                     
                  
                  
                     
                        ≥ 40 – < 70
                     
                  
                  
                     
                        ≥ 70
                     
                  
               
                     
                        Drošs vēja spiediens pS (N/m²)
                     
                  
                  
                     
                        < 48
                     
                  
                  
                     
                        ≥ 48 – < 84
                     
                  
                  
                     
                        ≥ 84